A Bizottság 995/2003/EK rendelete
(2003. június 11.)
a 43/2003/EK rendelettől való eltérésről és annak a madeirai likőrbor és az azori-szigeteki bor érleléséhez nyújtott támogatás iránti kérelmek beadási határideje tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes mezőgazdasági termékek tekintetében az Azori-szigetek és Madeira javára egyedi intézkedések bevezetéséről és az 1600/92/EGK rendelet (Poseima) hatályon kívül helyezéséről szóló, 2001. június 28-i 1453/2001/EK tanácsi rendeletre [1], és különösen annak 34. cikkére,
mivel:
(1) Az Európai Unió legkülső régióiban a növényi termékek helyi termeléséhez nyújtott támogatás tekintetében az 1452/2001/EK, az 1453/2001/EK és az 1454/2001/EK tanácsi rendelet alkalmazása részletes szabályainak megállapításáról szóló, 2002. december 23-i 43/2003/EK bizottsági rendelet [2] 38. cikkének (2) bekezdése előírja, hogy az érlelési támogatás iránti kérelmeket az egyes évek első két hónapja során kell benyújtani a hatáskörrel rendelkező szervnek.
(2) A 2003. évre az azori-szigeteki bor érleléséhez nyújtott támogatás iránti kérelmek benyújtási határidejét meg kell hosszabbítani, annak érdekében, hogy a hatáskörrel rendelkező hatóságok minden szükséges közigazgatási intézkedést meg tudjanak tenni az igazgatás és ellenőrzés tekintetében, különösen az 1453/2001/EK rendelet 31. cikkében előírt, a "verdelho" bor érleléséhez nyújtott támogatás rendszerének vonatkozásában.
(3) A jó közigazgatás elvének megfelelően és a támogatási kérelmek benyújtására vonatkozó rendelkezések összehangolása érdekében, a tagállam hatáskörrel rendelkező hatóságai - a 43/2003/EK rendelet 54. cikkének, a területalapú támogatás iránti kérelmek benyújtásáról szóló rendelkezéseihez hasonlóan - a bor érleléséhez nyújtott támogatás iránti kérelmek esetében is megállapítják a benyújtási határidőt.
(4) A 43/2003/EK rendeletet ennek megfelelően módosítani kell.
(5) Az e rendeletben előírt rendelkezések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
A 2003. évre vonatkozóan az azori-szigeteki bor érleléséhez nyújtott támogatás iránti kérelmeket 2003. július 31-ig kell benyújtani.
2. cikk
A 43/2003/EK rendelet 38. cikkének (2) bekezdése helyébe a következő rendelkezés lép:
"(2) A madeirai likőrbor és az azori-szigeteki bor érleléséhez nyújtott támogatás az érintett régiók azon termelőinek fizetendő, akik a tagállam hatáskörrel rendelkező hatóságai által megállapított határidőn belül kérelmet nyújtanak be a hatáskörrel rendelkező szervhez. E határidőt úgy kell megállapítani, hogy elegendő idő legyen a szükséges helyszíni ellenőrzések elvégzésére."
3. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. június 11-én.